**ԱՐՁԱՆԱԳՐՈՒԹՅՈՒՆ**

**ՀՀ ԷԿՈՆՈՄԻԿԱՅԻ ՆԱԽԱՐԱՐՈՒԹՅՈՒՆՈՒՄ 2022 ԹՎԱԿԱՆԻ ԱՊՐԻԼԻ 14-ԻՆ ԺԱՄԸ 14։00-ԻՆ ԿԱՅԱՑԱԾ**

**ՀՀ ԷԿՈՆՈՄԻԿԱՅԻ ՆԱԽԱՐԱՐՈՒԹՅԱՆ 2023-2025 ԹՎԱԿԱՆՆԵՐԻ ՄԻՋՆԱԺԱՄԿԵՏ ԾԱԽՍԵՐԻ ԾՐԱԳՐԵՐԻ (ՆԵՐԱՌՅԱԼ 2023 ԹՎԱԿԱՆԻ ԲՅՈՒՋԵՏԱՅԻՆ ՖԻՆԱՆՍԱՎՈՐՄԱՆ) ՀԱՅՏԻ ԳՅՈՒՂԱՏՆՏԵՍՈՒԹՅԱՆ ՈԼՈՐՏՈՒՄ ՆԱԽԱՏԵՍՎՈՂ ՄԻՋՈՑԱՌՈՒՄՆԵՐԻ ՎԵՐԱԲԵՐՅԱԼ ՇԱՀԱԳՐԳԻՌ ՔԱՂԱՔԱՑԻԱԿԱՆ ՀԱՍԱՐԱԿՈՒԹՅԱՆ ԿԱԶՄԱԿԵՐՊՈՒԹՅՈՒՆՆԵՐԻ ՀԵՏ ՔՆՆԱՐԿՄԱՆ**

Մասնակցում էին․

***ՀՀ ԷՆ***

Արման Խոջոյան ՀՀ էկոնոմիկայի նախարարի տեղակալ

Արմինե Խառատյան գլխավոր քարտուղարի պարտականությունները կատարող

Գայանե Աթոյան Ֆինանսական և հաշվապահական հաշվառման

 վարչության պետ

Մասնագիտական ստորաբաժանումների ղեկավարներ, ներկայացուցիչներ

***Շահագրգիռ քաղաքացիական հասարակության կազմակերպություններ***

Թաթուլ Ստեփանյան Էքսպորտ յունիոն ՀԿ

Իշխան Հովհաննիսյան Էքսպորտ յունիոն ՀԿ

Լևոն Մովսիսյան ԳՄՀԸ / GIZ ECOserve ծրագիր, գյուղական զարգացման

 խորհրդատու

***Արման Խոջոյան***

Նախարարի տեղակալի կողմից ներկայացվեց ՀՀ էկոնոմիկայի նախարարության 2023-2025 թվականների միջնաժամկետ ծախսերի ծրագրերի (ներառյալ 2023 թվականի բյուջետային ֆինանսավորման) հայտի շրջանակում գյուղատնտեսության ոլորտում 2023 թվականին նախատեսվող ծրագրերի, դրանց համար նախատեսված գումարների վերաբերյալ։ Ընդհանուր առմամբ, ՀՀ Էկոնոմիկայի նախարարության կողմից նախատեսված թվով ***13 ծրագրերից*** 8 ծրագիրը նախատեսված է գյուղատնտեսության ոլորտի համար։ 2023 թվականի պետական բյուջեի հայտի շրջանակում նախատեսվում է գյուղատնտեսության ոլորտում իրականացվող ծրագրերին հատկացնել 50,6 մլրդ դրամ, ինչը կազմում է ՀՀ էկոնոմիկայի նախարարության 2023 թ․ բյուջեի 50 %-ը։

50․6 մլրդ դրամից արտաքին աղբյուրներով ֆինանսավորվող միջոցառումների մասով նախատեսվում է 7 մլրդ դրամ, նոր նախաձեռնությունների մասով՝ 11 մլրդ դրամ։

8 ծրագրերի շրջանակներում նախատեսվում է իրականացնել 45 միջոցառում։

***Թաթուլ Ստեփանյան***

1․ Առաջարկվեց իրականացնել գյուղատնտեսության ոլորտում կոոպերատիվների ստեղծման պատճառների պարզման նպատակով գյուղատնտեսական սուբյեկտների վարքագծի ուսումնասիրում, գուցե կոոպերատիվների փոխարեն ձևավորվեն ֆորմալ և ոչ ֆորմալ միավորումներ։

***Արման Խոջոյան***

Նշվեց, որ կոոպերատիվների մասով միջոցառումներ իրականացվել են Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում, 108 համայնքում ստեղծվել են կոոպերատիվներ, սակայն ծրագրի ավարտից հետո խնդիր է առաջանում արդյոք ավարտից հետո կկարողանան պահպանել ծրագրի շրջանակում ստեղծվածը, բացի այդ` 2021 թվականին գյուղատնտեսական կոոպերատիվների նախագահների հավաստագրման նպատակով պետության կողմից ֆինանսավորվեցին դասընթացները։ Բացի այդ 2020 թվականին ՀՀ Հարկային օրենսգրքում փոփոխություններ իրականացվեցին կոոպերատիվներին աջակցելու նպատակով։ Միաժամանակ գյուղատնտեսության ոլորտում իրականացվող ծրագրերի շրջանակում կոոպերատիվներին հիմնականում սահմանված են արտոնություններ։

***Իշխան Հովհաննիսյան***

2․ Առաջարկվեց կոնսոլիդացիա բառը փոխարինել հողերի միավորում բառով։

***Արման Խոջոյան, Իռա Փանոսյան /Գյուղատնտեսական ծրագրերի մշակման, ռեսուրսների օգտագործման, կոոպերացիայի զարգացման վարչության պետ/***

Միջոցառման անվանումն է Հայաստանի Հանրապետությունում գյուղատնտեսական նշանակության հողերի միավորմանը (կոնսոլիդացիային) աջակցություն։ Այն իրենից ներկայացնում է գյուղատնտեսական նշանակության հողերի առանձին գույքային միավորների ձեռքբերման և դրանց սահմանների միավորման միջոցով առնվազն 100 հա հանրագումարային մակերեսով հողամասերի վրա իրականացված համալիր միջոցառումների ծախսերի փոխհատուցում։

Ծրագրի նպատակն է փոքր կտրատված հողակտորները միավորել և դարձնել խոշոր։

***Թաթուլ Ստեփանյան***

3․ Առաջարկվեց կենդանիների համարակալման ծրագրի իրականացման շրջանակում համարակալումը՝ որպես կոնցեպտ, ներառել սննդի անվտանգության մեխանիզմներում և հրահանգավորումներում, վերանայել հրահանգները։

***Մելանյա Կարապետյան /Անասնաբուժության բաժնի պետ/***

Առաջարկն ընդունվել է։ Անհրաժեշտություն է առաջել վերանայել հրահանգները։ Ինչ վերաբերում է հրահանգներում համարակալման դրույթ լրացնելուն, ապա այն կլրացվի առանձին հիվանդությունների հրահանգներում՝ ելնելով հիվանդության առանձնահատկություններից։

***Թաթուլ Ստեփանյան***

4․ Ծրագրերի արդյունավետության գնահատում իրականացվու՞մ է։

***Արման Խոջոյան***

Ծրագրերի մասով ամենամեծ տեսակարար կշիռը զբաղեցնում է Գյուղատնտեսության ոլորտին տրամադրվող վարկերի տոկոսադրույքների սուբսիդավորման ծրագիրը, ներկայումս ծրագրում փոփոխություններ են կատարվել, և վարկերի տրամադրման պայմանները փոխվել են, կրճատվել են ժամկետները և այլն։ Նախկինում իրականացվող ծրագրերն ունեցել են սպառողական բնույթ, իսկ ներկայիս ծրագրերը ուղղվում են ոլորտի զարգացմանը։ Ծրագրերի պորտֆելները յուրաքանչյուր տարի նախորդ տարվա համեմատ կրկնապատկվում են։ Ուսումնասիրվել է միջազգային փորձը, բայց հնարավոր չէ 75000 շահառուների համար վերլուծություն իրականացնել։ Հնարավոր չէ տալ արդյունավետության և նպատակայնության գնահատական։ Դրա համար ծրագրում փոփոխություններ է կատարվել, ծրագիրը կապվել է պարտադիր ապահովագրման հետ։

***Թաթուլ Ստեփանյան***

5 Արդյոք հետազոտական, վերլուծական ծրագրեր ներառված են ՀՀ ԷՆ բյուջեում։

***Իռա Փանոսյան/ Գյուղատնտեսական ծրագրերի մշակման, ռեսուրսների օգտագործման, կոոպերացիայի զարգացման վարչության պետ/***

***Գայանե Աթոյան /Ֆինանսական և հաշվապահական հաշվառման վարչության պետ/***

Նախկինում կոնկրետ ծրագրերի մասով հետազոտություններ չի եղել։ Ուսումնասիրությունները հիմնականում կատարվում են միջազգային կազմակերպությունների կողմից։

ՀՀ ԷՆ ներկայացված հայտով նախատեսված է Տնտեսական հետազոտություններ և վերլուծություններ միջոցառումը՝ 50․4 մլն դրամ ֆինանսական միջոցներով։

***Իշխան Հովհաննիսյան***

6․ Ինչ աշխատանքներ են իրականացվում տեղական նշանակության ջրամբարների կառուցման ուղղությամբ։ Սակավաջրության պայմաններում ջրի պահանջարկի ուսումնասիրում։

***Արման Խոջոյան***

Գործառույթը ՏԿԵՆ շրջանակներում է։ Այգեգործության ծրագրի շրջանակում ավելացավ նաև ջրավազանը, մեծացել է ոռոգման արդիական համակարգերի ներդրման համար փոխհատուցման չափը /50%/։ Ապահովագրության ծրագրում ավելանում է սակավաջրության ռիսկը։ Փոփոխություններ են նախաձեռնվել ՀՀ Հողային օրենսգրքում։ Սուբվենցիոն ծրագրերի շրջանակներում իրականացվում են աշխատանքներ։

***Թաթուլ Ստեփանյան***

7․ Լոլիկի ցեցի պայքարի միջոցառում իրականացնելու առաջարկներ։

***Արթուր Պետրոսյան/ Բուսասանիտարիայի բաժնի պետ/, Գևորգ Ղազարյան /*** ***Պարենային անվտանգության և ագրովերամշակման զարգացման վարչության պետ/***

Լոլիկի ցեցի դեմ պայքարի միջոցառում իրականացվել է 2019 թվականին։ Այս պահին միջոցառման անհրաժեշտությունը բացակայում է։

***Լևոն Մովսիսյան***

8․ Տեղական սերմերի արտադրության ծրագիր նախատեսվում է իրականացնել , թե ոչ։ Հատկապես կերային մշակաբույսերի սերմի մասով խնդիրներ կան։

***Արման Խոջոյան***

Տեղական սերմերի արտադրությունը նախարարության կողմից սահմանված առաջնահերթություններից է։ Կատարվում են ուսումնասիրություններ։

***Լևոն Մովսիսյան***

9․ Թվյային գյուղատնտեսության ուղղությամբ ինչ աշխատաներ են իրականացվում։

***Արման Խոջոյան***

Ծրագիրը նախագծվել է, որոշակի աշխատանքներ են կատարվում։ Գործընթացները սկսված են, պատվաստումների մասով որոշակի միջոցառումներ են իրականացվել։ Արհեստական բանականության ներդրում պետք է լինի։ Ներկայումս տեղի են ունենում կառուցվածքային փոփոխություններ, կորոշվի պատասխանատու ստորաբաժանումը։ FAO-ի հետ մշակված է թվայնացման ռազմավարություն։

***Լևոն Մովսիսյան***

10․ Արոտավայրերի մասով ինչ միջոցառումներ կան։

***Արման Խոջոյան***

Արոտավայրերի մասով միջոցառումները սահմանափակվում են Համայնքների գյուղատնտեսական ռեսուրսների կառավարման և մրցունակության երկրորդ ծրագրի, որն ավարտվում է 2022 թ․։ Արոտավայրերը համայքնային սեփականություն են հանդիսանում, համայնքների կառավարումն իրականացնում է ՏԿԵՆ-ը։